钦定古今图书集成/理学汇编/学行典/第129卷 > 子华子 > 《执中》
## 钦定古今图书集成/理学汇编/学行典/第129卷 > 子华子 > 《执中》

《子华子》曰：“圣人贵中，君子守中，中之为道也几矣。寓
中六指，中存乎其闲，两端之建，而中不废也。是故中
则不既矣。小人恣雎，好尽物之情而极其执，其受祸
也必酷矣。何以言之？朱明长赢，不能尽其所以为温
也，必随之以揪敛之气而为秋；元武沍阴，不能尽其
所以寒也，必随之以敷荣之气而为春。孰为此者？天”
也。天且不可以尽，而况于人乎？是故诚能由于中矣，
一左一右，虽过于中也，而在中之庭；一前一却，虽不
及于中也，而在中之皇。“及小人好尽，则远于中矣。远
于中则必窘于边幅而裂矣，必触于岩墙而僵矣，必
坠于坑堑而亡矣，如以石而投之于渊也，不极则不
止矣。”悲夫！天道恶尽，而昧者不之知也。古之君子，齐
戒以涤其心，奉之而不敢失者，其中之谓欤？天地覆
压，中不磨也；阴阳并交，中不渝也；五色元黄乱于前，
中不失也。悲夫！世之小人，快其志于俄顷之久，而促
失其所以为中也，危国丧身，而不早悟也。唯其恻然
而以中怛之，怛之而不早悟也，是之谓下愚而不可
动化者也。